Modimo Ramatlaohle o leboga kudu seo bahlanka ba gagwe ba se dirago go thuša go phethagatša morero wa gagwe. O leboga seo gaešita le ge rena re ka bona re sa dire selo. Bašomi ba be ba swara kgogo ka molomo tšatši le lengwe le lengwe go tloga ka Mošupologo go fihla ka Lamorena. Ka Disontaga ba be ba hwetša nako mo gare ga mosegare, ya go tsena kereke. Yona gantši e be e tsenywa ke yena "Baase van Niekerk". Letšatši la Sontaga le be le re go hlaba, a hlapa, a apara sutu ye ntsho ka gempe ye tšhweu, a tšwa le mosadi ba leba kerekeng ka toropong. Kereke ya bona e be e tsena ka nako ya senyane, e etšwa ka ya lesome. O be a re go boa, a tsenya ya badiredi ba gagwe. Tšhipi ya kereke e be e le sekara goba molodi. Molodi wa gagwe o be o fihla kgole. Kereke ya bona e be e tsena ka nako ya lesometee, ya tšwa ka sekgalela, nako ya lesomepedi.